Վերջին շրջանում՝ ինչ ասես հայ-ռուսական հարաբերությունների մասին ասում են: Այսօր ՀՀԿ-ականներից մեկը համարյա արցունք էր թափում՝ վա՜խ, ինչքան վատ են հայ-ռուսական հարաբերությունները: Այն, ինչ տեղի է ունեցել Հայաստանում, աշխարհի ոչ մի վերլուծական կենտրոն չէր կանխատեսել, նաեւ ռուսական, եւ ամբողջ խնդիրն այն է, որ ինչպես արեւմուտքի, այնպես էլ ՌԴ մեր գործընկերները դեռ նոր իրավիճակն ամբողջությամբ չեն գնահատել: Եւ այսօր խոսել հայ-ռուսական հարաբերությունների վատ լինելու մասին, ուղղակի ծիծաղելի է: Ես այս ընթացքում երկու անգամ հանդիպել եմ ՌԴ նախագահ Պուտինի հետ, եւ երեք անգամ հեռախոսազրույց եմ ունեցել, եւ կարող եմ միանշանակ ասել՝ հայ-ռուսական հարաբերությունները ոչ միայն վատ չեն, այլեւ ի հեճուկս ՀՀԿ-ականների եւ սատելիտների՝ լա՛վ են եւ գնալով ավելի լավանալու են: